KIRJALLINEN KYSYMYS E-2038/02

esittäjä(t): Erik Meijer (GUE/NGL) komissiolle

(10. heinäkuuta 2002)

Aihe: Eurooppalainen rahoitus kaupunki- ja esikaupunkialueiden läheisyydessä sijaitsevan Bulgarian pääkaupungin Sofian lentokentän kiistanalaiseen laajentamiseen

1. Pitääkö paikkansa, että Phare-ohjelmasta myönnettiin 7,6 miljoonan euron määrärahat tekniseen tukeen, projektisuunnitteluun ja valvontaan hetkellä, jolloin suunnitelman kustannukset oli rajattu enintään 184 miljoonaan euroon nykyisen 254,7 miljoonan dollarin asemasta ja että tämä rahoitus myönnettiin, koska muutoin ei olisi ollut mahdollista maksaa takaisin Euroopan investointipankin vuoden 1997 syyskuussa myöntämää 60 miljoonan euron lainaa. Hankkeeseen myönnettiin huhtikuussa 2000 liittymistä valmistelevan rakennepolitiikan välineestä vielä 50 miljoonaa euroa, vaikka valmistelut olivat vielä käynnissä ja ympäristövaikutusten tarkastelua ei ollut saatu valmiiksi?

2. Miksi hanketta käsiteltiin alkuvaiheessa niin kiireellisenä, että ei ollut aikaa tutkia monia muita vaihtoehtoja, vaikka viiden vuoden yhteisön, Euroopan investointipankin ja Kuwaitin kehitysrahaston tuesta huolimatta ollaan edelleen suunnitteluvaiheessa?

3. Päädyttiinkö tähän komission mielestä useiden tekijöiden yhteisvaikutuksesta: oli kiire, rahoitus myönnettiin silloin, kun seuraukset eivät olleet vielä selkeitä, ei ollut vaihtoehtoja, ympäristövaikutusten arvioinnin toteutus ja käyttöönotto olivat puutteellisia, mikä voi vaikuttaa tuleviin hankkeisiin? Voidaanko tästä komission mielestä ottaa opiksi niin, että tulevaisuudessa toimitaan varovaisemmin?

4. Miten Kreikan lentokenttäsuunnitelmat vaikuttavat Bulgarian kapasiteetin lisäystarpeeseen?

5. Mitkä ovat tämänhetkiset mahdollisuudet käyttää olemassa olevaa tukea sellaisen vaihtoehtoisen paikan löytämiseksi, joka sijaitsee kauempana kaupunkialueesta, jotta kielteiset ympäristövaikutukset minimoitaisiin ja jotta lyhyellä aikavälillä ei ilmenisi yhteiskunnallisia syitä etsiä jälleen uusi paikka?

Michel Barnier'n komission puolesta antama vastaus

(27. syyskuuta 2002)

1. Komissio vahvistaa, että Phare-ohjelmasta myönnettiin vuonna 1999 rahoitustukea Sofian lentoaseman kehittämishankkeeseen 4 932 905 euroa hankkeen hallinnon ja suunnittelun teknistä tukea varten ja 2 661 005 euroa varainhoidon ja liiketoiminnan teknistä tukea varten.

Tämän jälkeen Bulgarian viranomaiset anoivat liittymistä edeltävästä rakennepolitiikan välineestä (ISPA) tukea lentoaseman rakentamisvaihetta varten. Komissio hyväksyi ISPA:sta myönnettävän 50 miljoonan euron suuruisen tuen uuden terminaalin ja siihen liittyvän infrastruktuurin rakennustöitä varten, sen jälkeen kun ISPA:n hallintokomitea oli antanut myönteisen lausunnon heinäkuussa 2000.

Hanke oli suunnitteluvaiheessaan ISPA-tuen anomisen aikaan, mutta Bulgarian viranomaiset olivat toteuttaneet vuonna 1996 lentoaseman kehittämistä koskevan yleissuunnitelman täydellisen ympäristövaikutusten arvioinnin (EIA), ja kaikki vaadittavat asiakirjat toimitettiin komissiolle ISPA-tukihakemuksen mukana. Ympäristövaikutusten arvioinnin suositukset otettiin huomioon hankkeen suunnittelussa ja muotoilussa. Lisäksi ISPA-tuen ehdoksi asetettiin täydellisen ympäristövaikutusten arvioinnin toteuttaminen kaikista kehittämisen osahankkeista, jotka liittyvät yksityiskohtaisiin hankesuunnitelmiin. Nämä arvioinnit on nyt saatu valmiiksi julkisten ja ympäristöviranomaisten kanssa käytyjen vaadittujen neuvottelujen ohella.

2. Tämäntyyppisten suurten ja mutkikkaiden hankkeiden kehittäminen vaatii runsaasti aikaa, sillä asiaan liittyy monia teknisiä, rahoituksellisia ja ympäristöllisiä tekijöitä. On myös tarpeen ottaa huomioon lukuisia vaatimuksia ja intressejä. On myönnetty, että Sofian lentoasemahanke on vaatinut enemmän aikaa kuin alun perin oletettiin, mutta hankkeessa on nyt päästy eteenpäin kehittämisvaiheesta, ja tärkeimmät rakennustöitä koskevat tarjouskilpailut on käynnistetty nyt vuonna 2002.

3. Komissio arvioi ehdotuksen kaikki näkökohdat varmistaakseen, että hankkeet, joita varten on anottu tukea, täyttävät asiaankuuluvan lainsäädännön vaatimukset. Aina ei ole mahdollista varmistaa, että kaikki hankkeeseen liittyvät näkökohdat on täysin määritelty ennen rahoitustuen hyväksymistä, mutta tällöin pyritään varmistamaan käyttäen hyväksi esimerkiksi tuen myöntämisehtoja, että edunsaaja täyttää täysin lainsäädännön vaatimukset erityisesti ympäristöasioiden osalta.

4. Komission mielestä Kreikan lentoasemat eivät tarjoa realistista vaihtoehtoa Bulgarian lentoliikennetarpeille.

5. Komissiolla ei ole suunnitelmia rahoittaa Sofian lentoaseman vaihtoehtoisia sijaintipaikkoja koskevaa tutkimusta.